

***Piliscsaba Város Önkormányzat***

***Képviselő-testületének***

***Humánszolgáltató Bizottsága***

**2/2019.**

**JEGYZŐKÖNYV**

**Készült: Piliscsaba Város Önkormányzat Képviselő-testülete Humánszolgáltató Bizottságának 2019. január 29-én 17 óra 30 perckor megtartott rendes, nyílt ülésén**

**Helye:** Polgármesteri Hivatal Tárgyaló (2081 Piliscsaba, Kinizsi Pál u.1-3.)

**Jelen vannak:** Mocsáry Dezső elnök, Tázer Marianna elnökhelyettes, Rozovits Ferenc tag, Peregovics Zoltánné és Krasznai Gyöngyi külsős tagok

**Tanácskozási joggal van jelen:** Bácskai Beátaalpolgármester, Nagy Zsolt jegyző, Hamerszkiné Valovics Rozália Szlovák Nemzetiségi Önkormányzat elnöke, Baris Rita jegyzőkönyvvezető, Dr. Szelke László MIKK intézményvezetője, Székely Szilvia óvodavezető, Dávid István SILÓ intézményvezető, László András Ernő Családsegítő intézményvezető, Wágner Péter, Szombatfalvi – Debreczeni Dóra Családsegítő dolgozói

**Mocsáry Dezső:** Tisztelettel köszöntöm Piliscsaba Város Önkormányzat Képviselő-testülete Humánszolgáltató Bizottságának rendes, nyílt ülésén megjelenteket. Megállapítom, hogy a bizottság 5 tagjából mindenki megjelent, így a bizottság határozatképes. Az ülést 17 óra 37 perckor megnyitom. A napirendi pontokban változást javaslok, a meghívott vendégeinkre való tekintettel. 1. Döntés feladat-ellátási szerződésekről, 2. Testvérvárosi kapcsolatok éves programja, 3. A Piliscsabai Család- és Gyermekjóléti Szolgálat szakmai program módosításának előkészítése, 4. Óvodai fenntartói intézkedések, 5. Az Önkormányzat 2019. évi költségvetés tervezetének tárgyalása és folytatjuk a többivel.

Megállapítom, hogy a bizottság **5 igen** szavazattal az ülés napirendjét elfogadta:

***Napirend***

***Tárgy: Előterjesztő***

1. *Az Önkormányzat 2019. évi költségvetés tervezetének tárgyalása*

*(második olvasat) Farkas András polgm.*

1. *Óvodai fenntartói intézkedések Mocsáry Dezső elnök*
2. *Testvérvárosi kapcsolatok éves programja Mocsáry Dezső elnök*
3. *A Piliscsabai Család- és Gyermekjóléti Szolgálat szakmai program*

*módosításának előkészítése Farkas András polgm.*

1. *Döntés feladat-ellátási szerződésekről Mocsáry Dezső elnök*
2. *Általános iskolai körzethatárokra vonatkozó nyilatkozat Mocsáry Dezső elnök*
3. *A Hétszínvirág Óvoda Alapítványának kérelme Mocsáry Dezső elnök*
4. *Egyebek*

**1. Napirend**

**Tárgy:** *Döntés feladat-ellátási szerződésekről*

**Mocsáry Dezső:** Kiosztásra kerültek a szerződés tervezetek. A költségvetésnél is majd látni fogjuk, hogy a szociális állami támogatás összege, több mint a felére csökkent. 40 %-al csökkent drasztikusan az előző évekhez képest. Éppen ezért a támogatások, amit nyújtani tudunk a szociális szférában, drasztikus mértékben csökkeni fog. A január 15-i ülésen módosítottuk a szociális rendeletet, az ellátottak körét nem változtatjuk, de a segélyek számát nagyon erős korlátok közé kellett szorítani a 2019-es évben. Ennek a másik része, hogy a kötelező feladat, mint pl. a házisegítségnyújtásra és a nappali ellátásra is kevesebb összeg jut. Az IRMÁK Kft. és a SILÓ segítségével látjuk el ezeket a feladatokat. Ez a tervezet van itt előttünk. Az ellátottak finanszírozása erősen változni fog. A 2. pontban módosítottuk a szerződést. 150.000,- Ft/ellátott lett, az 500.000,- Ft helyett. Átadnám a szót a SILÓ intézményvezetőjének.

**Dávid István:** Az eddigi támogatással, jött ki 0-ra a költségvetésünk. Most az a kérdés, hogy akik ezt a szolgáltatást igénybe veszik, azok a személyek tudnak – e érte többet fizetni.

**Krasznai Gyöngyi:** Ebben a 2018-as szerződésben benne van, hogy minden év elején beszámolót készítenek. Ez már elkészült idén? Mert akkor abból jobban látnánk az ellátottak mekkora teher lesz majd amit ki kell fizetniük.

**Dávid István:** Minden hónapban elkészítjük, így most csak összegezni kell. Ez azt jelenti, hogy 350.000,- Ft- tal többet kell majd fizetniük egy évben. Eddig 500 Ft körül kellett fizetniük az ellátottaknak, az állami támogatás, az önkormányzati és az egyházi kiegészítés mellett. Utána néztek kollégáim, hogy milyen anyagi körülmények között élnek ezek az emberek, szkeptikusak voltak, hogy akár a töredékét is ki tudják majd fizetni. Ennek sokféle kimenetele lehet. A fenntartóval is kell egyeztetni, hiszen a feladatot ő jelölte ki.

**Mocsáry Dezső:** Az összeget a 2018-as létszám alapján számítottuk ki. De ezen lehet módosítani évvégén, ha változik a létszám.

**Dávid István:** Mi nagyon olcsón dolgozunk. Én 25 ezer forint egy évben, amit ezért kapok. Aki pedig 6 órát tölt adminisztrációval, és a KENYSZI rendszerben rögzít, azt a feladatot a támogató szolgálat vezetőjével láttatom el. Az embereknek most is a minimumot fizetem, amire kötelez a jogszabály. Nincs mozgásterem. Az én 25 ezer forintomat tudom még felajánlani, mint magán ember. Nincs miből faragni. Vagy működni fog így vagy nem.

**Mocsáry Dezső:** Most még nem végleges választ várunk. Következő bizottsági ülésen még tárgyalni fogjuk. Ehhez a napirendhez tartozik az idősek nappali ellátása. Jelen pillanatban 5 ellátott van az IRMÁK- ban. Ez a tavalyi évben 7 millió volt. Most ezt az összeg 3,5 millió forint lesz a költségvetés tervezetben.

***Dávid István 17 óra 53 perckor távozott.***

A Képviselő-testület Humánszolgáltató Bizottsága 5 igen szavazattal és 1 tartózkodással az alábbi határozati javaslatot támogatta:

**Piliscsaba Város Önkormányzata Képviselő-testülete**

**Humánszolgáltató Bizottságának**

**3/2019. (I. 29.) számú határozata**

**a házi segítségnyújtásra kötött** **módosított feladat-ellátási szerződésekről**

Piliscsaba Város Önkormányzat Képviselő-testületének Humánszolgáltató Bizottsága javasolja a Képviselő - testület részére, hogy módosítsa a **házi segítségnyújtásra** kötendő feladat-ellátási szerződéseket, **az IRMÁK Kft–vel és a SILÓ Evangélikus Szeretetszolgálattal** azzal a tartalommal, hogy az önkormányzati hozzájárulás jelenlegi összegét 500.000,- Ft/ellátott, helyett - a lecsökkentett állami támogatás miatt - 150.000,- Ft/ellátottra szükséges csökkenteni 2019. január 1 –től.

A fenti szolgáltatás fedezete az Önkormányzat 2019. évi költségvetésének szociális kiadások sora.

Határidő: azonnal

Felelős: Elnök

**2. Napirend**

**Tárgy:** *Testvérvárosi kapcsolatok éves programja*

**Hamerszkiné Valovics Rozália:** Az idén 15 éves lesz a szlovák testvérvárosi kapcsolatunk Nagy Lapással. Október 23-án van a napja. Nekünk az a választási időszakba fog esni. Amikor 10 éves volt ez a kapcsolat akkor ott ünnepeltünk, ezért gondoltunk arra, hogy idén itt Piliscsabán kellene ezt megünnepelni. Úgy tudom a német önkormányzatnak is 15 éves a kapcsolata Möckmühl - el. Nekünk megfelelő lenne, az Ősök parkjában tartandó ünnepségünkön ezt megrendezni. Voltunk kint egyeztetni, új polgármester asszony van, és új testület. A polgármesterasszony kicsit el van veszve a feladatokban. De nagyon kedvesen fogadott bennünket, de segítségünkre vannak. Ehhez szeretnénk 200 ezer forint anyagi támogatást kérni. 40-50 fővel jönnének. Ezért egy ünnepélyes rendezvényt kell csinálnunk. Mi június és október utolsó hetében, ők pedig a Csaba-napra, vagy a Kolbász mustrára jönnének.

**Mocsáry Dezső**: Köszönjük szépen. Mariann a német programról tudsz már valamit?

**Tázer Marianna:** Május 31-én lesz Möckmühl - ben a Stadtfest. A 10 éves évforduló nálunk is kinnt volt, ezért célszerű lenne nálunk is idén itt ünnepelni. Bár én azt gondolom idén nem fognak sokan jönni, mert tavaly voltak itt. Küldhetünk meghívót a Csaba nap alkalmából, de pár fővel jöhetnek esetleg. Nekem a Sportegyesület is jelezte, hogy valamelyik csapatuk szívesen kimenne játszani.

**Mocsáry Dezső**: Polgármester Úr nem tud részt venni a mostani ülésen, de írt egy levelet. Ő is valamelyik nagy rendezvényünkhöz kötné ezeket az ünnepeket. Nagy Lapásiakat meglehetne hívni a Csaba napokra? Dr. Szelke Lászlót kérdezném, aki a Csaba napok rendezvény szervezője, hogy hozzá lehet e kapcsolni ezeket az ünnepségeket még?

**Hamerszkiné Valovics Rozália:** Igen.És van az öregfiúk focija, ami szintén itt kerülne megrendezésre. De ezt egyeztetni kell.

**Dr. Szelke László:** Ha a Sportegyesület is együttműködő akkor igen. A Csaba nap lesz idén a nagy rendezvény, ezért én is ehhez javaslom ezeket csatlakoztatni.

A Képviselő-testület Humánszolgáltató Bizottsága 5 igen szavazattal az alábbi határozati javaslatot támogatta:

**Piliscsaba Város Önkormányzata Képviselő-testülete**

**Humánszolgáltató Bizottságának**

**4/2019. (I. 29.) számú határozata**

**Testvérvárosi kapcsolatok éves programjáról**

Piliscsaba Város Önkormányzat Képviselő-testületének Humánszolgáltató Bizottsága javasolja a Képviselő-testület részére, hogy a Csaba - napokon kerüljön megünneplésre a német és a szlovák 15 éves testvérvárosi jubileumi rendezvény.

Határidő: azonnal

Felelős: Elnök

**Hamerszkiné Valovics Rozália 18 óra 05 perckor távozott.**

**3. Napirend**

**Tárgy:** *A Piliscsabai Család- és Gyermekjóléti Szolgálat szakmai program módosításának előkészítése*

**Mocsáry Dezső**: A Polgármester úr ehhez is írt pár sort. Összefoglalom, az eddigi anyagot. A működési engedélyről és a szakmai program megalkotásáról van szó. Erre korábban is sor került, ezeket az anyagokat véleményezte a Kormányhivatal is. Csak a legutóbbiakat mondanám. 2018. novemberében a testület döntést hozott, hogy a szolgálat telephelyéül a Klarissza ház egy részét is megnevezzük. Így a szolgálatnak olyan helye legyen, ahol adomány is tudjon osztani. Megindult a módosítása a működési engedélynek, majd év végén kapott az Önkormányzat ezzel kapcsolatban engedélyt, a Kormányhivatalt, azzal, hogy január 3. dátummal megérkezett. Ezután a szakmai programról is döntött a testület. Ami többszöri hiánypótlás után elfogadásra került a Kormányhivatal részéről. De egyeztetés alapján, úgy tűnik még mindig vannak hiányosságok, amit fél éven belül pótolni kell. Egy telefonbeszélgetés programja is itt van, 4/1-es mellékletként. Ezt Guba Zsolt folytatta le, László András társaságában. 22 pontban van leírva, hogy mit kell módosítani. Három fő felett intézményvezetőt kell kinevezni, ez az egyik lényeges pontja. A szolgálatnál három fő van bejelentve, bekértük a munkaköri leírásukat is, ezek is a mellékletek között vannak. Amire választ kérünk jegyző úrtól, hogy az intézményvezető kinevezésére milyen jogszabályi vonatkozások vannak.

**Nagy Zsolt:** Van egy 15/1998. EMMI rendelet, ami ezt tartalmazza. 1. mellékletében 1.a pontjában van. A Kormányhivatal még tavaly szakmai vezetőt kért az ellenőrzéskor, és elfogadták a Polgármester urat intézményvezetőnek, idén viszont már intézményvezetőt kérnek kijelölni a három főből. A jogszabály szerint igazuk van.

**Mocsáry Dezső**: A másik kérdésem, hogy mi módja a kinevezésnek. Intézmény nélküli intézményvezetőről is szeretnénk tudni.

**Nagy Zsolt:** Pályázatot kell kiírni. Itt nem eldöntött, hogy ki a munkáltató. Attól is függ, hogy a vezető munkáltatói jogokat is gyakorol el. Intézmény nélküli intézményvezetőről nem tudok nyilatkozni, ennek utána kell néznem.

**Mocsáry Dezső**: Három fő esetén kell csak intézményvezetőt kijelölni. Az az út járható e, hogy ha a háromból egy főt kiemelve, mint státuszt és máshova sorolunk be, akkor már 2 főre csökken a létszám.

**Nagy Zsolt:** Ez viszont akkor önkormányzati költség lenne. Gyakorlatilag abban az esetben, ha ellenőrzés van, akkor nem tudom mit fogunk csinálni. És az is kérdés, hogy az államkincstár hogy finanszírozná meg ezt nekünk.

**Krasznai Gyöngyi:** Nekem az a kérdésem, hogy itt van egy munkaköri leírás, ami szakmai vezetőt tartalmaz. Azon kívül, hogy ez sem lett megpályáztatva, akkor ez így rendben van?

**Nagy Zsolt:** Ha a munkajogi státuszát nézzük akkor a három dolgozó ugyanabban a státuszban van, viszont az András az, aki a munkát irányítja. Két különböző kategória a szakmai vezető és az intézményvezető. De egyéb jogkörökkel az András nem rendelkezik.

**Szombatfalvi - Debreczeni Dóra:** A szakmai vezető kijelölését pont ők kérték egy évvel ezelőtt. Keresték a megoldást, tudván, hogy a vezetőnk a Polgármester. Majd egy évvel utána ezt egy tollvonással áthúzták és kérik az intézményvezető kijelölését, úgy hogy nem volt jogszabályváltozás.

**László András Ernő:** Az ellenőrzési jegyzőkönyvben, a megszüntető végzésben és a hiánypótló végzésben is benne volt. Nem valószínű, hogy véletlen volt a kérésük. Mi úgy érezzük, hogy ez a mini intézmény jól működik, és elengedhetetlen a három fő alkalmazása. A plusz fő státuszt 2016. áprilisában megszavazta a testület, mert sok a plusz feladat. Én személyesen nem kívánok intézményvezetői ambícióimmal élni, ettől függetlenül, ha megbíznak ezzel a feladattal, akkor vállalom. Ez egy átmeneti időszak, megindultunk egy úton, ezt a kormányhivatal is megerősítette.

**Mocsáry Dezső**: A három munkaköri leírásban két személyben szerepel az iskolai végzettsége, egy személynek pedig nem. Ennek nézzenek utána jegyző úr. Polgármester úr ehhez a napi rendhez is írt egy pár sort. Javaslatot tudunk hozni a testület felé.

**Krasznai Gyöngyi:** A munkaköri leírásból direkt maradt ki az adományosztás? Mert az elég sok időtöket elvesz.

**László András Ernő:** Ellenőrzési időszakban készültek a hiánypótlásra, és akkor épp nem volt adományosztás. Azóta már nem csak az Aldiból hanem az Albán pékségből is kapunk árut, így ez egy hatalmas feladat lett.

A Képviselő-testület Humánszolgáltató Bizottsága 5 igen szavazattal az alábbi határozati javaslatot támogatta:

**Piliscsaba Város Önkormányzat Képviselő-testülete**

**Humánszolgáltató Bizottságának**

**5/2019. (I. 29.) számú határozata**

**a Piliscsaba Város Önkormányzata Család- és Gyermekjóléti Szolgálata szakmai programjának előkészítéséről**

Piliscsaba Város Önkormányzat Képviselő-testületének Humánszolgáltató Bizottsága a Piliscsaba Város Önkormányzata Család- és Gyermekjóléti Szolgálata szakmai programjának előkészítésével kapcsolatban az alábbi kiegészítéseket kéri:

- intézményvezetői státuszra vonatkozó pályáztatás feltételeinek kidolgozása

- intézmény nélküli int. vezető státuszának kidolgozása

- kivitelezhető – e , hogy 1 fő státusz kikerülne az intézményből, és máshova kerülne a státusza

- a Család- és Gyermekjóléti Szolgálatkötelező és önként vállalt feladatai kerüljenek kidolgozásra

- munkaköri leírások pontosítása, iskolai végzettségek rögzítése

Határidő: azonnal

Felelős: elnök

**László András Ernő, Szombatfalvi - Debreczeni Dóra és Wágner Péter 18 óra 30 perckor távoztak.**

**4. Napirend**

**Tárgy:** *Óvodai fenntartói intézkedések*

**Székely Szilvia:** Próbáltam az elmúlt évekhez hasonlóan leírni a terveket. Április 20. és május 20 között kell tartani a beiratkozást a jogszabály szerint. A zárva tartást is úgy terveztük, hogy mindenkinek jó legyen. Mindig igényt mérünk fel, mielőtt jön a nyári szünet. Mindig sokan jelentkeznek, én behívom az embereket dolgozni, és nincsenek gyerekek. Így nem tudják a pedagógusok kivenni a szabadságukat, és ott vannak kihasználatlanul. Erdészkerti Tagóvoda udvara árnyékolása nincs megoldva, egész nap oda süt a nap, így ott nem lehet az ügyelet.

**Mocsáry Dezső**: Ez hol lesz közzétéve?

**Székely Szilvia:** Piliscsabai polgárban,a város honlapján. Óvoda kapuján.

A Képviselő-testület Humánszolgáltató Bizottsága 5 igen szavazattal az alábbi határozati javaslatot támogatta:

**Piliscsaba Város Önkormányzata Képviselő-testülete**

**Humánszolgáltató Bizottságának**

**6/2019. (I. 29.) számú határozata**

**Napsugár Óvoda óvodai felvételi időpontjának meghatározása**

Piliscsaba Város Önkormányzat Képviselő-testületének Humánszolgáltató Bizottsága javasolja a Képviselő-testület részére az óvodai felvételi előjegyzés alábbi ütemezésének elfogadását:

Felvételi előjegyzés: 2019. április 29. (hétfő) 8.00 - 16.00

április 30. (kedd) 12.00 - 17.00

május 02. (csütörtök) 7.00 - 13.00

A felvételi előjegyzés helyszíne: Piliscsabai Napsugár Óvoda (székhelyintézmény)

2081 Piliscsaba, Bajcsy- Zs. u. 33.

Határidő: azonnal

Felelős: Elnök

Végrehajtásért: Napsugár Óvoda intézményvezető

**Piliscsaba Város Önkormányzata Képviselő-testülete**

**Humánszolgáltató Bizottságának**

**7/2019. (I. 29.) számú határozata**

**Napsugár Óvoda zárva tartási rendjéről**

Piliscsaba Város Önkormányzat Képviselő-testületének Humánszolgáltató Bizottsága javasolja a Képviselő-testület részére a Napsugár Óvoda nyári zárva tartási rendjének alábbiak szerint történő meghatározását:

Napsugár Óvoda: 2019. június 24 - 2019. július 21.

Erdészkerti Tagóvoda: 2019. július 22 - 2019. augusztus 20.

Benedek Elek Óvoda: 2019. július 08 - 2019. augusztus 25.

Klotildligeti Tagóvoda: 2019. július 29 - 2019. augusztus 20.

Határidő: azonnal

Felelős: Elnök

**5. Napirend**

**Tárgy:** *Az Önkormányzat 2019. évi költségvetés tervezetének tárgyalása*

**Mocsáry Dezső**: Ez a második tervezet. Most a teljes tervezet itt van előttünk. Most én amire koncentrálnék, az a szociális kiadásokra szánt összeg valamint a MIKK és az Óvoda költségvetése. Amire felhívnám a figyelmet, hogy a főösszeg elírásra került.

**Nagy Zsolt:** Gyakorlatilag még nincs egyensúlyban a költségvetés. 9 millió forint a különbség. Ezen még dolgozunk.

**Mocsáry Dezső**: 9. számú mellékletben társadalom- és szociálpolitikai juttatásoknál. Ami kb. 11 millió forint. 460 ezer forinttal ez máris csökkent, a rászorulóknak a segélyhívó készülékre. Ez még nincs benne.

**Tázer Marianna:** Én megnéztem a költségvetési törvényt, és láttam, hogy változott a számítás. De tudjuk, hogy mi a számítás, amit az államkincstár küldött? Ezt kérjük be.

**Mocsáry Dezső**: Ebből a Polgármesteri keret az életszerűség kedvéért 200 ezer forintra javaslom. 10. számú mellékletben idősek nappali ellátása és házi segítségnyújtásra is kevesebb összeg jut.

**Krasznai Gyöngyi:** És a bölcsödére is van összeg?

**Mocsáry Dezső**: A bölcsődei feladat még nem lett kötelező feladat. Kitolták az idejét 2020. decemberére. A Göllner Mária óvodával kapcsolatos 3,5 millió forint, ami önként feladatként van feltüntetve az micsoda?

**Nagy Zsolt:** 5-6 évvel ezelőtt volt egy hasonló ügy, mint a LIÁ- val. És annak a részleteit fizeti még most is a hivatal.

**Tázer Marianna:** 2015-ben volt ez az ügy. 26 millió forintot kellett nekik törleszteni. Ez az utolsó részlet. Ezt érdemes megnézni, hogy mi lett a vége.

**Mocsáry Dezső**: Egészségnapra kell a 2 millió forint Bea?

**Bácskai Beáta:** 3 millió kellene, ha megnyernénk a Richter Egészségvárosra a pályázatot.Még egyetlen egy szerződést sem kötöttünk meg emiatt. Ugyan a program elemeket a Richter finanszírozza, de van olyan járulékos elem, amit nem kockáztatnék, ami biztonsági tartalék lenne. Ez még később kiderül, hogy más települések is beszállnak e. Az éves keretemet, én vagyok már két éve aki nem költi el. De ha ez országos rendezvény lenne, akkor jó ha van tartalék. Még nem tudjuk az időpontot. Vagy május vagy szeptember. A Pázmány területét tettük be helyszínnek, ezért is kell bebiztosítani magunkat.

**Mocsáry Dezső**: Az intézmények finanszírozásának megosztása 7. mellékletben van ez a táblázat, kérdezném, hogy ez az összeg, hogy jött össze. Óvodánál 36 millió az önkormányzattól megy, MIKK- nél 16 millió. Óvodáknál a bérköltség erősen megnövekedett.

**Székely Szilvia:** Azért mert többen lettünk, illetve azért mert emelkedett a bérminimum. Gyakorlatilag minden dajka és pedagógiai asszisztens és a takarítókat is érintette. Mindenki garantált bérminimumon van. A középfokú végzettségű pedagógus lassan kevesebbet keres, mint a dajka.

**Nagy Zsolt:** Bérminimum emelkedésével felülírta a kormány a közalkalmazotti bértáblát.

**Mocsáry Dezső**: Piliscsabán dolgozó óvónők fizetése, hogy alakul a környező települések színvonalához képest. Van erről hírünk? Illetve az itt dolgozók piliscsabai lakosok?

**Székely Szilvia:** A környező települések úgy próbálják megtartani és elhalászni a dolgozókat, hogy pluszjuttatásokat ígérnek. Mert, hogy óvodapedagógus hiány van. Nálunk most nincs hiány. Nálunk most egy 23 fős csoportban hiányzik egy pedagógus jan. 1 – től. 12 csoportban dolgozunk. Vannak környékbeli településekről dolgozók is. De többségük piliscsabai lakos.

**Krasznai Gyöngyi:** 16. kiegészítő mellékletből kérdezném, hogy az SZGCSK – nál van egy beruházás tervezve, az micsoda?

**Mocsáry Dezső**: A Klarissza- Ház történeti feltárásának a költségét, onnan akartuk kifizetni. 3 millió Ft. Ez idén kerül kifizetésre, ennek egy része van ide beépítve.

**Nagy Zsolt:** Nem tudtuk még a tavalyi évben telephelyként bejegyeztetni az SZGCSK- t, ezért kerül át erre az évre.

**Krasznai Gyöngyi:** Ez a történeti kutatás kerül nekünk 3 millió forintba? Szociális sorról ezt el lehet számolni?

**Nagy Zsolt:** Gyakorlatilag igen, mert bármit ott változtatunk, ez az alapja. A műemlékvédelmi hivatalnak ez szükséges. Ha az SZGCSK telephelye a Klarissza - Ház, akkor igen el lehet a szociális sorról számolni. Tavaly már történt egy kötelezettség vállalás, tavaly szerettük volna az összes pénzt elkölteni. Akkor még nem tudtuk, hogy idén mennyit kapunk a szociális ellátásokra.

A Képviselő-testület Humánszolgáltató Bizottsága 5 igen szavazattal az alábbi határozati javaslatot támogatta:

**Piliscsaba Város Önkormányzat Képviselő-testülete**

**Humánszolgáltató Bizottsága**

**8/2019. (I. 29.) számú határozata**

**az Önkormányzat és intézményei 2019. évi költségvetésének tervezetéről**

Piliscsaba Város Önkormányzat Képviselő-testülete Humánszolgáltató Bizottsága a 2019. évi költségvetési rendelet tervezetet továbbdolgozásra javasolja az alábbiak szerint:

- következő bizottsági ülésre, a gazdasági osztályvezető kérje ki, az Államkincstártól a 2019. évi szociális keretre vonatkozó adatokat, indoklást

- 200.000 ezer Ft-ra javasolja a Polgármesteri segélykeret emelését

Határidő: azonnal

Felelős: Polgármester

**6. Napirend**

**Tárgy:** *Általános iskolai körzethatárokra vonatkozó nyilatkozat*

**Mocsáry Dezső**: Általános iskolai körzethatárokra vonatkozó nyilatkozatot kell idén is elfogadnunk. Ezen változtatni nem kell, hasonlóan az előző évekhez.

A Képviselő-testület Humánszolgáltató Bizottsága 5 igen szavazattal az alábbi határozati javaslatot támogatta:

**Piliscsaba Város Önkormányzat Képviselő-testülete**

**Humánszolgáltató Bizottságának**

**9/2019. (I. 29.) határozata**

**az általános iskolai felvételi körzethatárokra vonatkozó nyilatkozatról**

Piliscsaba Város Önkormányzat Képviselő-testületének Humánszolgáltató Bizottsága elfogadásra javasolja a Képviselő-testület részére a Piliscsabai általános iskolai körzethatárokat a határozat melléklete szerint a 2019/2020. tanévre vonatkozóan.

Határidő: azonnal

Felelős: polgármester

**7. Napirend**

**Tárgy:** *A Hétszínvirág Óvoda Alapítványának kérelme*

**Nagy Zsolt:** A megszűnt Levente utcai óvodások átkerültek az Erdészkerti óvodába. A székhelyként még a Levente utca van bejegyezve az óvoda alapítványának. Ezért kérelmezték a címmódosítást. Ők saját hatáskörben megváltoztatták a nevüket már. Székhelyváltoztatás miatt írták a kérelmet, mint tulajdonosok engedélyünket kérik.

A Képviselő-testület Humánszolgáltató Bizottsága 5 igen szavazattal az alábbi határozati javaslatot támogatta:

**Piliscsaba Város Önkormányzata Képviselő-testülete**

**Humánszolgáltató Bizottságának**

**10/2019. (I. 29.) számú határozata**

**a Piliscsaba Hétszínvirág Óvoda Alapítvány kérelméről**

Piliscsaba Város Önkormányzat Képviselő-testületének Humánszolgáltató Bizottsága javasolja a Képviselő-testület részére, hogy engedélyezze az Erdészkerti Gyermekekért Alapítvány (korábbi nevén: Piliscsaba Hétszínvirág Óvoda Alapítvány) számára a székhely bejegyzését a Piliscsaba 2081 Bajcsy-Zsilinszky utca 34. szám (1216/1 hrsz.) alá.

Határidő: azonnal

Felelős: Polgármester

**8. Napirend**

**Tárgy:** *Egyebek*

**Mocsáry Dezső:** Egyéb kérdése van-e a Bizottsági tagoknak? Van- e valakinek hozzászólnivalója?

**Krasznai Gyöngyi:** A korai fejlesztéshez szükséges működési engedély? Valamint az SZGCSK – t érintő szakmai programot mikor kapjuk meg? Lakosságot érintő kérdések vannak benne. pl. kevés az ügyfélfogadási idő. Szomorú, hogy nem jó jogszabályokra hivatkozik, a kormányhivatal összeírta a hibákat, és a javarészt ez is probléma.

**Mocsáry Dezső:** Szakmai kérdés a programjuk elfogadása. Ezt nekik kell kidolgozniuk. Ezt már háromszor megkifogásolták náluk, és még mindig nem elégséges.A szakmai vezető feladata. A kontroll a kormányhivatal lesz újra.

**Nagy Zsolt:** Nem szükséges, mert a pilisvörösvári szakszolgálatnak van engedélye. Megkérdezem az ÁNTSZ-t, hogy kell e engedély.

**Bácskai Beáta:** Tegyünk egy bejelentést, és akkor majd kijönnek és elmondják, hogy mi szükséges az ÁNTSZ részéről. A szakmai vezető még mindig nem érti a feladatot, arra hivatkozva, hogy ő nem jogász. Mi sem vagyunk jogászok, mégis befizetjük az SZJA -t. A hivatal nem csinálja meg helyette, mert ez az ő feladata.

Ha nincs több kérdés, akkor 19 óra 27 perckor a nyílt ülést bezárom. Köszönöm a részvételt!

K.m.f.

Tázer Mariann Mocsáry Dezső

elnökhelyettes elnök